Frederikshavnerne er vilde med at spille musik, men det er ikke alle, der kan komme til på musikskolerne. Der er nemlig lange ventelister, viser nye tal.

I Frederikshavn er de helt vilde med musik, men det er ikke lige til at få en plads på en af byens musikskoler. Nye tal fra offentlige musikskoler viser, at der i Frederikshavn er 136 mennesker på venteliste til at lære at spille på et instrument eller at synge. Men det er ikke kun i Frederikshavn, at køerne til musikundervisning hober sig op. Det er et generelt billede for hele landet. Derfor kommer der nu en ny portal - www.musikundervisning.dk , som Asbjørn Eggers, der selv er musikunderviser, er idémanden bag. - Visionen med Musikundervisning.dk er at give flere mennesker mulighed for at opleve glæden ved at spille musik og synge, siger han til Kanal Frederikshavn. Hjemmesiden er et supplement til de offentlige musikskoler, der lige nu ikke kan følge med efterspørgslen på musikundervisning.